চলচ্চিত্রে স্থাপত্যকর্মের বিশেষ ভূমিকার দৃষ্টান্ত হিসেবে রেবেকা সিনেমায় ‘ম্যানডারলে’ নামক প্রাসাদোপম ভবনের উল্লেখ করা যায়। এককালে জনপ্রিয় হিন্দি মহল সিনেমায় প্রাসাদটিও এখানে উল্লেখযোগ্য। এমিলি ব্রন্টের রোমান্টিক উপন্যাস উহদারিং হাইটস অবলম্বনে যে তিনটি চলচ্চিত্র নির্মিত হয়েছে সেখানে আর্নশ পরিবারের বাসগৃহ উহদারিং হাইটসের ভূমিকা প্রধান, এই জন্য যে এটি একটি প্রতীক হিসেবে ব্যবহৃত হয়েছে। নর্থ বাই নর্থ ওয়েস্ট সিনেমায় হিচকক যে বিশেষ গুরুত্বের সঙ্গে ফ্র্যাঙ্ক লয়েড রাইটের তৈরি একটি অত্যাধুনিক এবং আভাঁ গার্দ বাসগৃহের ব্যবহার করেছেন, তারও উল্লেখ করতে হয়।